Video: Seun gered wat kat wou red(Foto: Indianapolis Fire Department/Facebook) ŉ 17-jarige seun is Sondag uit ŉ boom in Holliday Park in Indianapolis in die VSA gered, ná hy ŉ kat wou help. Die brandweer in Indianapolis sê hulle is laatmiddag na die toneel ontbied waar die 17-jarige Owen in ŉ boom vasgekeer geraak het. Hy het aan brandbestryders gesê hy wou net ŉ goeie daad verrig en die kat help wat sowat 10 meter hoog in die boom vasgesit het. “Owen het nie gesukkel om in die boom op te klim nie, maar hy het op ŉ plek in die boom beland waar hy nie maklik weer kon afkom nie,” het die brandweer in ŉ plasing op sosiale media gesê. “Dit het die span ongeveer ŉ uur lank geneem om Owen teen omstreeks 18:30 veilig grond toe te bring.” Die brandweer sê hulle kon nie bloot net ŉ leer van die brandweerwa gebruik nie, omdat die grond te sag was om die gewig van die voertuig te kan hanteer. Paramedici het Owen ondersoek en hy is aan sy ouers oorgegee. Hy het slegs ŉ paar skrape opgedoen. “Dit het gelyk of die kat die rumoer geniet het, alhoewel hy nie enige poging aangewend het om uit die boom te klim nie,” het die brandweer bygevoeg. Inwoners was egter ontsteld dat die brandweer nie ŉ poging aangewend het om die kat ook te red nie. Die eienaars van die kat het in die kommentaar laat weet dat hulle uiteindelik ŉ privaat maatskappy moes ontbied om hulle te help om die kat uit die boom te haal. #IFD #OnScene Posted by Indianapolis Fire Department on Saturday, March 5, 2022